SKRIFTLIG FORESPØRGSEL P-2506/02

af Wolfgang Ilgenfritz (NI) til Kommissionen

(3. september 2002)

Om: Katastrofefond for ofrene for oversvømmelserne

I lighed med Tyskland og Den Tjekkiske Republik blev Østrig i de forgangne uger ramt af en oversvømmelseskatastrofe af hidtil ukendt omfang.

Flere tusinde mennesker, der har mistet deres eksistensgrundlag, star nu tilbage i ruinerne af deres hidtidige tilværelse.

Skaderne fra oversvømmelserne beløber sig til flere milliarder euro.

I lyset af denne katastrofesituation bedes Kommissionen at besvare følgende: Går Kommissionen ind for oprettelse af en EU-katastrofefond med henblik på snarest muligt at kunne afbøde skaderne i medlemsstaterne?

I bekræftende fald, hvilke skridt agter Kommissionen at tage for at oprette en katastrofefond?

Hvornår kan de første konkrete foranstaltninger med henblik på oprettelse af fonden forventes at blive truffet?

Samlet svarafgivet på Kommissionens vegne af Michel Barnierpå skriftlige forespørgsler P-2468/02, P-2506/02 og P-2542/02

(15. oktober 2002)

Kommissionen deler sorgen med de familier, som i august 2002 blev ramt af de alvorlige oversvømmelser i Tyskland, Østrig, Tjekkiet og Slovakiet og de heraf opståede sociale, økonomiske og miljømæssige følger. Derfor bebudede Kommissionen allerede den 28. august 2002 en række initiativer, som i medfør af de forskellige fællesskabspolitikker skal hjælpe de berørte lande og regioner med at klare oversvømmelserne(1).

De eksisterende instrumenter omfatter navnlig strukturfondene for de berørte medlemsstater og de strukturpolitiske førtiltrædelsesinstrumenter for kandidatlandene.

For de områder og regioner, der er berettigede til støtte fra disse fonde, vil de bevillinger for programmeringsperioden 2000-2006, som endnu ikke er blevet anvendt til tidligere projekter, på anmodning af medlemsstaterne kunne omfordeles mellem de forskellige prioriteter i de regionale programmer. Der afholdes i øjeblikket møder med de forskellige nationale og regionale myndigheder for at fastlægge, hvilke beløb, der kan omfordeles. Kommissionen vil være fleksibel i det omfang, forordningerne om de ovennævnte fonde og fællesskabsbestemmelserne om statsstøtte og offentlige indkøb tillader det.

Derudover vedtog Kommissionen den 18. september 2002 et forslag til Rådets forordning om oprettelse af en EU-solidaritetsfond,(2) som skal hjælpe katastroferamte lande og regioner. Denne fond vil kunne sætte ind både i de nuværende medlemsstater og i de lande, der deltager i tiltrædelsesforhandlinger. Ifølge artikel 13 i Kommissionens forslag er de lande, der er blevet ramt af katastrofer fra og med den 1. august 2002, berettigede til at ansøge om støtte fra fonden. Forslagene til en forordning og institutionel aftale om at stille de nødvendige finansielle midler til rådighed behandles imidlertid i øjeblikket i Parlamentet og Rådet. De forventes vedtaget i slutningen af oktober 2002. Kommissionen er således på nuværende tidspunkt ikke i stand til at angive størrelsen af den støtte, der under denne fond vil kunne tildeles Østrig.

(1) KOM(2002) 481 endelig udg. af 28.8.2002: Meddelelse fra Kommissionen til Europa-Parlamentet og Rådet Det Europæiske Fællesskabs svar på oversvømmelserne i Østrig, Tyskland og en række ansøgerlande: et initiativ baseret på solidaritet.

(2) KOM(2002) 514 endelig udg.